
	MK vēstules projekts
Ievērojot Saeimas Tautsaimniecības, agrārās, vides un reģionālās politikas komisijas 2024. gada 10. decembra vēstuli Nr. 142.1.9/8-26-14/24, Ministru kabinets informē, ka likumprojektā paredzēto nosacījumu īstenošanai nepieciešama papildu informācija un datu analīze par lauksaimniecības zemes tirgu un tā pārmaiņām.
2024. gada 18. jūlijā stājās spēkā likuma "Par zemes privatizāciju lauku apvidos" grozījumi, kas noteic, ka Latvijas zemes fondam turpmāk ir jāvērtē tie darījumi ar lauksaimniecības zemi, kuros lauksaimniecības zeme nav dominējošā. Šo vērtējamo darījumu skaits ir ievērojami palielinājies.
Tā kā akciju sabiedrība "Attīstības finanšu institūcija Altum", būdama Latvijas Zemes fonda pārvaldītāja, jaunajā modelī koordinēs komisiju darbu, kas attiecas uz darījumiem ar lauksaimniecības zemi, no nekustamo īpašumu aģentūras "Latio" ir pasūtīts pārskats par skaita izmaiņām un tendencēm visos darījumos ar lauksaimniecības zemi Latvijā pa ceturkšņiem 2024. gadā. Šo pārskatu Zemkopības ministrija saņems februāra vidū.
Lai ieviestu jaunu uzraudzības sistēmu darījumos ar lauksaimniecības un meža zemi, tostarp darījumos ar uzņēmumu kapitāla daļām, Zemkopības ministrija turpina darbu pie normatīvā regulējuma un informē, ka jaunās uzraudzības sistēmas ieviešanai darījumos ar lauksaimniecības zemi ir nepieciešams papildu finansējums, kas tiks rasts kopīgi ar Finanšu ministriju un Tieslietu ministriju.
Tā kā pašlaik meža vai meža zemes pirkšanā nav nekādu citu ierobežojumu kā vien prasība pēc meža inventarizācijas vai taksācijas, lai varētu aprēķināt tā vērtību un valsts nodevas lielumu, Zemkopības ministrija aicinās meža nozares pārstāvjus apspriest meža un meža zemes iegādes nosacījumus un vienoties par to ietveršanu likumprojektā.
Ievērojot iepriekšminēto, Ministru kabinets informē, ka likumprojekts tiks virzīts pēc minēto pētījumu rezultatīvo rādītāju izvērtēšanas, kas indikatīvi plānota 2025. gadā.

Vēstules projektā norādīts, ka "jaunās uzraudzības sistēmas ieviešanai darījumos ar lauksaimniecības zemi ir nepieciešams papildu finansējums, kas tiks rasts kopīgi ar Finanšu ministriju un Tieslietu ministriju.". Norādām, ka Tieslietu ministrija nepiekrīt, ka tai būtu jābūt atbildīgai par finansējuma piesaisti. Attiecīgi lūdzam dzēst norādi uz Tieslietu ministriju.

